Scheer következő hadművelete során az "Ostfriesland" a csatacirkálók Yarmouth és Lowestoft elleni rajtaütését támogatta április 24-én. Hipper hajói 10:55-kor hagyták el a Jade torkolatát és a "Hochseeflotte" nagyobbik része 13:40-kor követte őket. A "Seydlitz" útközben aknára futott és emiatt vissza kellett fordulnia. A többi csatacirkáló ellenállás nélkül támadta Lowestoftot, majd Yarmouth felé továbbhaladva a Harwichban állomásozó különítmény "(Harwich Force)" cirkálóival találkoztak. Rövid tűzpárbaj után a britek visszavonultak. Ekkor Scheer, akit értesítettek a "Grand Fleet"nek kifutásáról Scapa Flow-ból, szintén a visszavonulás mellett döntött.